## Carlos Mazón ressalta la inversió de 20,6 milions per a millorar els sistemes de sanejament i depuració en 80 municipis de Castelló

*** Subratlla que el conveni entre l’EPSAR i la Diputació de Castelló “dona seguretat hídrica i augmenta la qualitat de les aigües”, al mateix temps que impedirà que les aigües residuals arriben a llits o aqüífers i beneficiarà el medi ambient
* Destaca que la col·laboració institucional “funciona per a garantir els servicis bàsics que necessiten els ciutadans” i recalca la inversió “en temps rècord de 40 milions d’euros per a la recuperació de la província després de les riuades”
* Assegura que la Generalitat i la Diputació “continuaran cooperant per a desenrotllar infraestructures estratègiques” i avança que la primera fase de la ronda Oest de Castelló “es licitarà en octubre d’enguany”**

**Castelló de la Plana.**

El president de la Generalitat, Carlos Mazón, ha destacat “la inversió de 20,6 milions d’euros en els pròxims quatre anys” per a millorar els sistemes de sanejament i depuració en 80 municipis de la província de Castelló.

El cap del Consell ha firmat amb la presidenta de la Diputació de Castelló, Marta Barrachina, el conveni entre la Generalitat, a través de l’Entitat Pública de Sanejament d’Aigües Residuals de la Comunitat Valenciana (EPSAR), amb l’entitat provincial.

Mazón ha explicat que estes actuacions donaran seguretat hídrica, milloraran la qualitat de l’aigua d’estos municipis i oferiran tranquil·litat als seus veïns”. Així, ha assegurat que estes obres “impediran que les aigües residuals arriben a llits i aqüífers, beneficiaran el medi ambient i garantiran una millor salubritat”.

A més, ha assenyalat que “ara disposem d’un pla d’inversió fet amb la cooperació de l’entitat provincial que és qui millor coneix el territori” i lamenta que en els huit anys de l’anterior Govern Valencià “no es fera cap programa d’actuacions”.

Mazón ha manifestat que el conveni firmat entre l’ESPAR i la Diputació de Castelló executarà en els pròxims quatre anys la construcció de noves depuradores, les reformes i modernització d’instal·lacions, així com els canvis d’equip necessaris per a millorar la depuració.

El president ha subratllat que esta actuació és un exemple que la col·laboració institucional entre la Generalitat i la Diputació de Castelló “funciona per a reforçar els servicis bàsics que necessiten els ciutadans”.

Així, es finançaran actuacions en els sistemes de sanejament i depuració gestionats per la Diputació de Castelló o de titularitat municipal de 80 municipis, el 60 % de les localitats de la província, de fins a 5.000 habitants.

La Generalitat, a través de l’EPSAR, aportarà el 90 % del cost d’execució de les obres en instal·lacions de titularitat local, mentres que la Diputació Provincial finançarà el 10 % de les obres municipals i es farà càrrec del 100 % de la direcció d’obra i la redacció dels projectes de construcció.

En concret, es destinaran més de 9,6 milions per a la construcció de 19 noves instal·lacions entre les quals desataca, amb una inversió de 3,2 milions d’euros, “la planta de compostatge a Albocàsser que serà una infraestructura clau per a la gestió de llots”, ha indicat Mazón.

Així mateix, ha traslladat que “es finançaran amb més de 9 milions un total de 79 actuacions de reforma, reparació i millora en equips ja existents que suposarà un salt qualitatiu i quantitatiu que garantisca els servicis bàsics de depuració i sanejament d’aigua en tota la província”.

A més, ha recordat altres actuacions en matèria hídrica en la província com el proveïment d’aigua per a les explotacions ramaderes per a fer front a la sequera o les obres d’emergència per prop de 8 milions d’euros per a garantir el subministrament d’aigua potable als municipis de l’interior de Castelló, entre altres.

**Compromesos amb la província de Castelló**

Durant la seua intervenció, el cap del Consell ha realçat l’extraordinària labor de la Diputació de Castelló per a “atendre el territori rural i la realitat singular dels xicotets municipis, així com assumir el repte demogràfic i lluitar contra el despoblament”.

El màxim representant de l’executiu valencià ha apel·lat a “este esperit de cooperació i suma d’esforços per a continuar avançant en les infraestructures que mereix la província com el nou hospital de Castelló, centres educatius com el de Borriana, infraestructures viàries i grans projectes empresarials”.

En este sentit, Mazón ha avançat que la primera fase de la ronda Oest de Castelló “es licitarà el mes d’octubre d’enguany”, al mateix temps que ha reafirmat que “complim amb les inversions que es mereixen els castellonencs”.

També ha fet referència al compromís mutu per a, des del primer moment, restablir camins i carreteres i recuperar els subministraments d’aigua i electricitat danyats per les riuades “amb una inversió en temps rècord de 40 milions d’euros”.

Per contra, Mazón ha lamentat que el Govern central haja exclòs 71 municipis de la província de Castelló en tots els decrets d’ajudes per a pal·liar els efectes de les inundacions.

Fecha: 23/07/2025